钦定古今图书集成/明伦汇编/闺媛典/第067卷 > 刘梅女
## 钦定古今图书集成/明伦汇编/闺媛典/第067卷 > 刘梅女

按《明外史列女传》：颍州刘梅女，许聘李之本。之本殁，
女泣血不食，语父曰：“儿为李郎服三年，需吾弟稍长
然后殉。寄语翁，且勿为郎置椁。”遂尽去铅华，教弟读
书，亲为正句读。越一年，梅潜许田家女闻，中夜开箧
取李币，挑灯制衣，衣之，自缢死。知府谢诏临其丧，男
女往观如市，田家亦具奠赙，举酒方酹。柩前承灌瓦
盆，划然而碎，起高丈馀，绕檐如蝶坠，观者震色。